ORDE do 3 de xullo de 2007 pola que se acorda a cesión en uso de determinados bens mobles adscritos a esta Vicepresidencia á entidade que executa medidas de internamento en centros de menores.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 21/08/2007

O Estatuto de Autonomía de Galicia, no seu artigo 27.23º, asígnalle á comunidade autónoma a competencia exclusiva en materia de asistencia social. A Lei 4/1993, do 14 de abril, de servizos sociais para Galicia, no seu artigo 50 prevé a posibilidade de concederlles prestacións e axudas económicas a persoas que se atopen en estado de necesidade.
A Vicepresidencia, a través da Secretaría Xeral do Benestar, ten asumido entre as súas competencias, segundo o artigo 6 do Decreto 517/2005, do 6 de outubro, a execución das medidas ditadas polos xulgados de menores nos termos establecidos na Lei orgánica 5/2000, do 12 de xaneiro, de responsabilidade penal de menores, e no Real decreto 1774/2004, da 30 de xullo, polo que se aproba o regulamento da Lei orgánica 5/2000.
Que o artigo 45.3 da Lei orgánica 5/2000, do 12 de xaneiro, reguladora da responsabilidade penal dos menores, recolle a posibilidade de que as comunidades autónomas establezan convenios ou acordos de colaboración con entidades privadas sen ánimo de lucro para a execución de medidas xudiciais ditadas polos xuíces de menores.
A entidade Asociación Camiña Social é una entidade de iniciativa social inscrita no rexistro de entidades prestadoras de servizos sociais desta vicepresidencia co número F-02011, que ten entre os seus obxectivos o de axudar a persoas en situación de conflito social, e ten interese en cooperar coa Xunta de Galicia no programa de execución de medidas xudiciais de internamento.
Por outra banda, e tendo en conta o control das actividades desas entidades pola Administración pública galega, exercida a través da Secretaría Xeral do Benestar da Vicepresidencia da Igualdade e do Benestar, cómpre cederlle o uso de bens mobles adscritos a este organismo para seren destinados por estas entidades a fins de utilidade pública ou interese social.
Para tal fin, a Vicepresidencia da Igualdade e do Benestar tramitou o expediente de cesión, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto e, en uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión do uso a favor da entidade Asociación Camiña Social dos vehículos seguintes:
Marca e modelo	 Matrícula
Xantia T. Diesel	C-2894-BY
Xantia T. Diesel	C-2120-BY
Xantia T. Diesel	C-8141-BY
Xantia H.D.I. Diesel	C-6088-BZ
Artigo 2º
A cesión sinalada no artigo anterior queda sometida ás seguintes cláusulas: de conformidade ao establecido polos artigos 35 bis, da Lei 3/1985, do patrimonio da Comunidade Autónoma de Galicia, e 96 bis, do Decreto 50/1989, polo que se aproba o seu regulamento, os bens cedidos serán destinados polas entidades cesionarias a fins de utilidade pública ou interese social, de xeito especial, en concreto a tarefas de transporte de menores e do persoal dos centros no desenvolvemento das funcións derivadas da xestión dos centros e na execución de medidas xudiciais de internamento nos centros de menores Concepción Arenal (A Coruña) e Monteledo (Ourense).
A cesión realízase por un período de catro anos, contados a partir da súa formalización en acta subscrita polo secretario xeral e de Relacións Institucionais da Vicepresidencia da Igualdade e do Benestar, sendo prorrogable por períodos sucesivos de igual duración, sempre que exista acordo expreso desta vicepresidencia, despois de petición formulada polas entidades cesionarias con anterioridade ao vencemento do período anterior, quedando excluída a tácita recondución.
A entidade cesionaria farase cargo dos gastos necesarios para a reparación e posta en funcionamento destes vehículos, incluídos os seguros obrigatorios, e realizarán tamén todas as reparacións que sexan necesarias para mantelos en bo estado de uso, sen que no momento da súa devolución á Vicepresidencia da Igualdade e do Benestar, poida esta ser compelida á satisfacción dos gastos realizados por ningún destes conceptos.
Tanto se os bens cedidos non se aplicasen para os fins sinalados, como se se descoidasen ou utilizasen con grave quebrantamento, ou se incumprisen as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor dos detrimentos ou deterioros que sufrisen.
En todo caso, os bens reverterán á Comunidade Autónoma de Galicia se se producira a extinción, resolución ou desestimento dos convenios de colaboración entre a entidade cesionaria e a Vicepresidencia da Igualdade e do Benestar polos que a primeira se compromete a executar as medidas de internamento nos centros de Concepción Arenal e Monteledo.
As entidades cesionarias responderán do valor dos bens cedidos nos casos de destrución, roubo ou perda e asumirán a obriga de constituír un seguro de responsabilidade civil coa finalidade de garantir a cobertura dos danos que puidesen ocasionarse, tanto ás persoas como ás propiedades, coa utilización dos bens cedidos.
Artigo 3º
A devandita cesión formalizarase mediante acta subscrita polo secretario xeral e de Relacións Institucionais desta vicepresidencia ou funcionario en quen delegue, debendo constar nela o acordo de cesión e a aceptación do cesionario.
Disposición derradeira
A Vicepresidencia da Igualdade e do Benestar, a través da Secretaría Xeral e de Relacións Institucionais, realizará os trámites necesarios para a efectividade de canto se dispón nesta orde.
Santiago de Compostela, 3 de xullo de 2007.
Anxo Manuel Quintana González
Vicepresidente da Igualdade e do Benestar